དེ་ན་ང་ཚོས་སྨན་རྫས་གྱི་ནུས་པ་མཐོར་མདེགས་དང་ནད་རྒྱུ་ངོས་འཛིན།གཉེན་པོ་སྤྲོད་སྟངས་སོགས་རྩ་དོན་ལ་བཟུང་ནས་གཉེན་པོ་བསིལ་སྨན་གྱིས་བཅོས་མ་ཐུབ་པའི་ཁྲག་མཁྲིས་ཚ་བའི་རིགས་ལ་གཏར་དང་གཉེན་པོ་པོ་དྲོད་སྨན་གྱིས་བཅོས་མི་ཐུབ་པའི་བད་རླུང་གྲང་བའི་ནད་ལ་མེ་ཡིས་བཅོས་པ་དང་སྟོངས་ཚད་དང་གབ་ཚད་རྙིང་ཚད།རྙོགས་ཚད།བད་ཀན་སྨུག་པོ།དུག་ནད་ལ་སོགས་པའི་འདུས་ནད་རིགས་དག་ལ་སྨན་བསིལ་དྲོད་སྙོམ་པ་དང་གཏར་མེ་རན་པ་བྱ་རྒྱུ་ནི་ཆེས་གནད་འགག་གི་དོན་ཡིན་ལ།གཞན་ཡང་མ་སྨིན་ཚ་བ་གཏེར་ན་རྙོགས་པར་འགྱུར་བ་དང་ཁྱད་པར་རིམས་ཚད་ལ་གང་གཏར་དོན་ལ་འབབ་པ།འཁྲུགས་ཚད་སོགས་ངན་ཁྲག་མ་དབྱེ་བ་ཡིས་ཟུངས་ཁྲག་ཤོར་བས་རླུང་སྐྱེ་ནས་ཚ་བ་བྱེར་འགྲོ་བ།ནད་ཁྲག་ལུས་པས་ཚ་བའི་ཚ་བའི་རོ་མི་ཐོན་པ་དང་།སྟོངས་ཚད་གཏར་ན་རླུང་འཕྱོ་ཞིང་ཟུག་གཟེར་སྐྱེས་པ།གཉན་ཚད་གཏར་ན་ཁྲག་ཤུལ་སྲོག་རྩ་ལ་འཇུག་པ།དུག་ཚད་གཏར་ན་བྱེར་ཏེ་ཚ་རོ་མི་ཐོན་པ།ཟུངས་ངན་ཚད་པ་གཏར་ན་སྲོག་རྟེན་ཆད་པ་ལ་སོགས་པའི་ཚ་བའི་ནད་ཡིན་ཀྱང་གཏེར་མི་རུང་བའི་ནད་བདུན་དང་འཁྲིས་རྩ་རྒྱུགས་ཀྱི་ནད་ལ་འབྲོས་འཕྲང་བསྡམས་པ་དང་རྩ་སྟོང་ཚ་བ་འཕྲང་ཁ་སོ་བས་བཅད་པ།ཚད་གཞུག་རླུང་གིས་འབུད་པའི་ནད་ལ་མེ་ཡིས་མནན་པ།རླུང་རིམས་ཡར་བུ་འདར་བུ་མལ་གཞུག་པ་ལ་སོགས་པ་ཚ་བའི་ནད་ཡིན་ཀྱང་མེ་ཡིས་འབྲོས་འཕྲང་བསྡམས་ཆོག་པའི་ཚ་བའི་ནད་དྲུག་དང་རྒྱས་པའི་ཚ་བ་དང་འགྲམས་འཁྲུགས་ཁྲག་གཟེར་ལ་སོགས་པ་ཐང་མ་བཏང་བར་གཏར་ཆོག་པ་དང་།ཁྲག་རླུང་སྟོད་འཚངས་ལ་བཟི་ཡོད་པའི་སྨན་བསྟེན་མི་རུང་བ།རྐང་འབམ་ནད་ལ་ཐོག་མ་ཉིད་ནས་གཏར་མི་རུང་བ་སྟེ་མདོར་ན་ཁྲག་མཁྲིས་ཚ་བ་ལས་གྱུར་ནད་རིགས་ལ་གཏར་དང་བད་རླུང་གྲང་བ་ལས་གྱུར་བའི་ནད་རིགས་ལ་མེ་ཡིས་བཅོས་དགོས་པའི་རྩ་དོན་རྣམས་ཡིད་ལ་དམ་པོ་བཅིངས་ནས་ནད་ཆུང་བ་ལ་ཟས་དང་འབྲིང་ལ་སྨན་ཆེ་བ་གཏར་སོགས་ཀྱི་གོ་རིམ་མ་ནོར་བར་ཟས་སྤྱོད་སྨན་དཔྱད་གང་དགོས་ནད་དང་བསྟུན་ནས་གང་ལ་གང་འཚམས་བཅོས་དགོས་པ་ལས་ནད་ཆུང་ལ་གཏེར་མེ་སོགས་མི་བྱ་རུང་གནད་གདམས་པ་དག་གཞུང་བཞིན་དུ་ཤེས་བར་བྱའོ།།